За първи път Т-62 е използван във военна операция през август 1968 г. в Операция „Дунав“, при която войските на страните-членки на Варшавския договор навлизат на територията на Чехословакия, за да сложат край на т.нар. Пражка пролет. По това време с тях е била въоръжена 1-ва гвардейска танкова армия от Групата на съветските войски в Източна Германия. Тъй като чехословашката армия не оказва съпротива, танковете не влизат в реални бойни действия. От запазени снимки се вижда как един от танковете, навлизащи в колона в град Либерец, се врязва в сграда в центъра на града – вероятно механик-водачът е загубил видимост.